Χάρης Δούκας

Ο Χάρης (Χρυσόστομος) Δούκας (Αθήνα, 12 Μαΐου 1980) είναι Έλληνας μηχανολόγος μηχανικός, πολιτικός και εκλεγμένος δήμαρχος Αθηναίων στις αυτοδιοικητικές εκλογές του Οκτωβρίου του 2023.

Σταδιοδρομία 
Ο Χάρης Δούκας είναι καθηγητής στη Σχολή Ηλεκτρολόγων Μηχανικών και Ηλεκτρονικών Υπολογιστών του Εθνικού Μετσόβιου Πολυτεχνείου. Ο τομέας εξειδίκευσής του σχετίζεται με την ανάπτυξη συστημάτων υποστήριξης αποφάσεων για την ενεργειακή και κλιματική πολιτική, θέτοντας τον ανθρώπινο παράγοντα στον πυρήνα των διαδικασιών μοντελοποίησης και χάραξης πολιτικής για την αειφόρο ανάπτυξη.

Έργο και διακρίσεις 
Έχει πραγματοποιήσει περισσότερες από 150 επιστημονικές δημοσιεύσεις σε διεθνή επιστημονικά περιοδικά με κριτές, όπως το Nature, είναι συν-συγγραφέας του ελληνικού βιβλίου «Multiple Criteria Decision Models for Energy and Environmental Systems», ο συνεκδότης του ανοιχτής πρόσβασης βιβλίου «Κατανόηση Κινδύνων και Αβεβαιοτήτων στην Πολιτική Ενέργειας και Κλίματος: Πολυεπιστημονικές Μέθοδοι και Εργαλεία για μια κοινωνία χαμηλού άνθρακα» και ο συν-συγγραφέας του αγγλικού βιβλίου «Κατασκευή Πολυκριτηρίων Χαρτοφυλακίου με Python».

Επίσης είναι αναπληρωτής επιμελητής του περιοδικού Operational Research International Journal και Γενικός Γραμματέας της Ελληνικής Εταιρείας Επιχειρησιακής Έρευνας (HELORS). Συμμετέχει ως εμπειρογνώμονας στο Παγκόσμιο Συνέδριο - Δίκτυο Ανανεώσιμων Πηγών Ενέργειας (WREC / WREN) όπου έχει λάβει ειδικό βραβείο για τη συμβολή του, το Παγκόσμιο Συμβούλιο Ενέργειας (WEC) και το Δίκτυο Τεχνολογίας Καθαρής Ενέργειας της ΕΕ GCC.

Έχει λάβει βραβεία για τις επιδόσεις και το έργο του από το Ίδρυμα Κρατικών Υποτροφιών, το ΕΜΠ, το ΑΠΘ, το Τεχνικό Επιμελητήριο Ελλάδας, την Ελληνική Εταιρεία Επιχειρησιακής Έρευνας και το Παγκόσμιο Συνέδριο Ανανεώσιμων Πηγών Ενέργειας. Τα τελευταία χρόνια συγκαταλέγεται στο 2% των πιο διαδραστικών επιστημόνων όλων των ειδικοτήτων σε παγκόσμιο επίπεδο, με βάση τις αξιολογήσεις του Χάρβαρντ.

Δήμος Αθηναίων 
Ο Χάρης Δούκας διετέλεσε γραμματέας του τομέα Ενέργειας του ΠΑΣΟΚ-Κινήματος Αλλαγής από τον Νοέμβριο του 2022 έως την εκλογή του σε Δήμαρχο Αθηναίων, τον Οκτώβριο του 2023.   Την 1η Αυγούστου 2023 έλαβε επίσημα το χρίσμα του Κινήματος ως υποψήφιος Δήμαρχος του Δήμου Αθηναίων. 

Στον α' γύρο των αυτοδιοικητικών εκλογών του 2023, στις 8 Οκτωβρίου, ο συνδυασμός του Αθήνα ΤΩΡΑ ήρθε δεύτερος με ποσοστό 14,20%, έπειτα από τον συνδυασμό του δημάρχου Αθηναίων, Κώστα Μπακογιάννη, που έλαβε ποσοστό 41,35%.

Στις 15 Οκτωβρίου, στον δεύτερο γύρο, εκλέχθηκε δήμαρχος Αθηναίων λαμβάνοντας ποσοστό 55,98%, έναντι 44,02% του  Κώστα Μπακογιάννη Ο Δούκας είχε τη στήριξη του Κώστα Ζαχαριάδη, υποψηφίου που υποστηρίχθηκε από τον ΣΥΡΙΖΑ-Π.Σ..

Παραπομπές

Έλληνες μηχανολόγοι μηχανικοί
Μέλη Εθνικού Μετσόβιου Πολυτεχνείου